Romualdas Augūnas

Romualdas Kęstutis Augūnas (g. 1938 m. balandžio 14 d. Šiauliuose) – Lietuvos fotografas, alpinistas.

Biografija 
Mokėsi Gelvonų vidurinėje mokykloje, 1954–1958 m. Kauno politechnikume. 1969 m. baigė Kauno politechnikos institutą, įgijo inžinieriaus statybininko specialybę. 1961–1991 m. dirbo įvairiose pareigose Komunalinio ūkio projektavimo institute. 1991–2004 m. UAB „Arfa“ direktorius. Nuo 2003 m. Nacionalinio fotografijos meno fondo direktorius.

Fotografuoti pradėjo 1958 m. pirmą kartą išvykus į kalnus. 1969 m. Vilniaus profsąjungų kultūros rūmuose surengė pirmąją savo darbų parodą. Nuo 1970 m. Lietuvos fotomenininkų sąjungos narys. Nuo 1997 m. Tarptautinės meninės fotografijos federacijos menininkas fotografas. 2005 m. suteiktas Lietuvos meno kūrėjo statusas. Nuo 2008 m. Lietuvos fotomenininkų sąjungos Garbės narys. Yra pelnęs 26 apdovanojimus iš jų du pagrindiniai prizai, vienas aukso medalis, du sidabro medaliai, du parodos medaliai, pirma ir antra premijos.

Vienas pirmųjų Lietuvos alpinistų. 1958 m. kartu su Lietuvos komanda įkopė į Elbrusą. 1964 m. vadovavo Lietuvos alpinistų komandai, kuri įkopė į 6080 m aukščio Pamyro viršukalnę (Tadžikija) ir pavadino ją Lietuvos viršūnės vardu. Taip pat dalyvavo kopiant į Čiurlionio viršūnę ir Donelaičio viršūnę, 1969 m. įveikė Žalgirio viršūnę. 1979 m. Tian Šanio kalnuose pavadino viršūnę Nemuno viršūnės vardu. Alpinizmo instruktorius. Daugelio straipsnių apie alpinizmą autorius.

Fotografijų ciklai 
 nuo 1960 m. – Lietuvos žmonės
 1962–1983 m. – Kalnai ir žmonės
 1969 m. – Po Egipto saule
 nuo 1969 m. – Mano giminės
 1976–1989 m. – Indijos motyvai
 1976–1990 m. – Po Pietryčių Azijos šalis
 1978 m. – Draugystės akimirkos Konge
 nuo 1980 m. – Kraštovaizdžio peizažai

Parodos 
 Maskva – 1977, 1979 ir 1989 m.
 Brazavilis, Kongas – 1980 m.
 Talinas, Estija – 1985 m.
 Blagojevgradas, Bulgarija – 1987 m.
 Katmandu, Nepalas – 1989 m.
 Arcbergas, Vokietija – 1990 m.
 Tokijas, Japonija – 2004 m.
 Minskas, Baltarusija – 2006 m.
 Surengta per 90 personalinių fotografijų parodų įvairiose Lietuvos miestų galerijose iš jų 35 alpinistine kalnų tematika.

Bibliografija 
 „Draugystės akimirkos Konge“: Romualdo Augūno meninės fotografijos parodos katalogas. – Vilnius, 1979. – 3 p.: iliustr.
 Po Pietryčių Azijos šalis: Romualdo Augūno meninės fotografijos parodos katalogas. – Vilnius, 1981. – 36 p.
 Kalnų viršūnėmis: meninės fotografijos parodos katalogas. – Vilnius, 1983.  
 Tas didelis mažas pasaulis: fotografijų albumas / Romualdas Augūnas (sud. Aleksandras Macijauskas). – Kaunas: Kauno meno fondas, 1998. – 214 p.: iliustr. – ISBN 9986-786-02-9  
 Žmonės kalnuose: fotoalbumas / Romualdas Augūnas (sud. Aleksandras Macijauskas). – Vilnius: Lietuvos fotomenininkų sąjunga, 2002. – 204 p.: iliustr. – ISBN 9955-438-09-6  
 Sapnuoju Lietuvą: fotografijos (1960–2010) / Romualdas Augūnas (sud. Aleksandras Macijauskas). – Vilnius: Nacionalinis fotografijos meno fondas, 2011. – 223 p.: iliustr. – ISBN 978-609-95329-0-5
Čiurlionis - Donelaitis - Lietuva ( Lietuvos alpinistų ekspedicija į Pamyrą 1964 m. fotografijų albumas). Vilnius, Nacionalinis fotografijos meno fondas, 2014 m.- 61 p. ISBN 978-609-95329-1-2, UDK796.52(474.5)(091)(084); AU41.Plačiau:http://alpinizmo.vikis.lt/wiki/index.php/R.Aug%C5%ABnas_%22%C4%8Ciurlionis-Donelaitis-Lietuva%22

Šaltiniai

Nuorodos 
 Romualdas Kęstutis Augūnas, Fotografai, Lietuvos fotomenininkų sąjunga
 Romualdas Kęstutis Augūnas , Alpinizmo vikis

Lietuvos fotografai
Lietuvos alpinistai